《送蔡士廉舍人奔讣还四明》
元代·丁鹤年

公家东海滨，我昔共乡县。今同寓鄂渚，十年不一见。

公从藩府寓礼仪，入侍须早出每迟。不将汎爱要乡誉，直以孤忠结主知。

雪松贞操寒逾劲，冰蘖清声老更驰。府中诸彦皆人杰，政事文章称二绝。

重公质朴古人风，平揖下堂腰罄折。身名俱泰心独悲，甘旨亲庭千里隔。

一朝海鹤寄云椷，阿翁已作蓬莱客。仰观乔木战飘风，五内分崩面深墨。

我闻往吊始见公，我足蹒跚公发白。相看话旧重咨嗟，少日风流那复得。

花明春泛越王湖，月皎秋寻贺公宅。赏花弄月秋复春，诗酒清狂多故人。

直倚青年骄白日，岂知碧水扬黄尘。从此东西各星散，我忆同游如梦幻。

秋风江上漫思鲈，夜雨关河愁听雁。公当大事赐告归，片帆东下孤云飞。

里中长老久相待，一见喜极还沾衣。傥问题诗者谁子，道即辽东丁令威。

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九天，丁鹤年精诚之心下达九泉。”